ಸ್ಪೈಸಿ, ಟ್ಯಾಂಗಿ ಟೇಸ್ಟ್‌ನ ಬೀಟ್ರೂಟ್ ಪಾಸ್ತಾ ರೆಸಿಪಿ

ಪಾಸ್ತಾ ಎಂದರೆ ಮಕ್ಕಳಿಗೆ ಪಂಚಪ್ರಾಣ. ಮನೆಯಲ್ಲೂ ಇದನ್ನು ಬೇರೆ ಬೇರೆ ರೀತಿಯಲ್ಲಿ ಮಾಡಬಹುದು. ವಿವಿಧ ತರಕಾರಿಗಳನ್ನು ಬಳಸಿ ಪಾಸ್ತಾವನ್ನು ಮಾಡಿದರೆ ಆರೋಗ್ಯಕರವೂ ಎನಿಸುತ್ತದೆ. ನಾವಿಂದು ಸ್ಪೈಸಿ, ಟ್ಯಾಂಗಿ ಟೇಸ್ಟ್‌ನ ಬೀಟ್ರೂಟ್ ಪಾಸ್ತಾ (Beetroot Pasta) ಮಾಡೋದು ಹೇಗೆಂದು ಹೇಳಿಕೊಡುತ್ತೇವೆ. ಈ ಸಿಂಪಲ್ ಪಾಸ್ತಾ ರೆಸಿಪಿಯನ್ನೊಮ್ಮೆ ನೀವೂ ಮಾಡಿ.

ಬೇಕಾಗುವ ಪದಾರ್ಥಗಳು:
ಪಾಸ್ತಾ – 2 ಕಪ್
ಟೊಮೆಟೊ – 4
ಬೆಳ್ಳುಳ್ಳಿ – 4-5
ಈರುಳ್ಳಿ – 1
ಕ್ಯಾಪ್ಸಿಕಮ್ – 1
ಬೀನ್ಸ್ – 2-3
ಕೆಚಪ್ – 3 ಟೀಸ್ಪೂನ್
ಬೀಟ್ರೂಟ್ – 1
ಕೆಂಪು ಮೆಣಸಿನ ಪುಡಿ – 1 ಟೀಸ್ಪೂನ್
ಒರಿಗಾನೋ – 1 ಟೀಸ್ಪೂನ್
ಎಣ್ಣೆ – 2 ಟೀಸ್ಪೂನ್
ತುರಿದ ಚೀಸ್ – ಕಾಲು ಕಪ್
ಉಪ್ಪು – ರುಚಿಗೆ ತಕ್ಕಷ್ಟು

ಮಾಡುವ ವಿಧಾನ:
* ಮೊದಲಿಗೆ ಈರುಳ್ಳಿ, ಕ್ಯಾಪ್ಸಿಕಂ, ಬೀನ್ಸ್ ಹಾಗೂ ಬೆಳ್ಳುಳ್ಳಿಯನ್ನು ಕತ್ತರಿಸಿ ಬದಿಗಿಡಿ.
* ಟೊಮೆಟೊ ಹಾಗೂ ಬೀಟ್ರೂಟ್ ಅನ್ನು ಚೆನ್ನಾಗಿ ತೊಳೆದು, ಒಂದು ಪಾತ್ರೆಗೆ ಹಾಕಿ, ಮುಳುಗುವಷ್ಟು ನೀರು ಸೇರಿಸಿ, 5 ನಿಮಿಷ ಕುದಿಸಿಕೊಳ್ಳಿ.
* ಟೊಮೆಟೊ ಹಾಗೂ ಬೀಟ್ರೂಟ್ ತಣ್ಣಗಾದ ಬಳಿಕ ಸಿಪ್ಪೆ ಸುಲಿದು, ಮಿಕ್ಸರ್ ಜಾರ್‌ಗೆ ಹಾಕಿಕೊಂಡು ಪ್ಯೂರಿ ತಯಾರಿಸಿಡಿ.
* ಈಗ ಒಂದು ಪಾತ್ರೆಯಲ್ಲಿ 4 ಕಪ್ ನೀರು ಹಾಕಿ, ಪಾಸ್ತಾ ಸೇರಿಸಿ, 8-10 ನಿಮಿಷ ಕುದಿಸಿಕೊಳ್ಳಿ. ಬಳಿಕ ಬಿಸಿ ನೀರನ್ನು ಹರಿಸಿ, ಪಾಸ್ತಾ ಮೇಲೆ ತಣ್ಣಿರು ಸುರಿಯಿರಿ.
* ಈಗ ಒಂದು ಪ್ಯಾನ್ ಬಿಸಿ ಮಾಡಿ, ಅದರಲ್ಲಿ ಎಣ್ಣೆ, ಬೆಳ್ಳುಳ್ಳಿ, ಈರುಳ್ಳಿ ಹಾಕಿ ಗೋಲ್ಡನ್ ಬ್ರೌನ್ ಬಣ್ಣ ಬರುವವರೆಗೆ ಹುರಿಯಿರಿ.
* ಕ್ಯಾಪ್ಸಿಕಮ್ ಮತ್ತು ಬೀನ್ಸ್ ಹಾಕಿ 5 ನಿಮಿಷ ಬೇಯಿಸಿ.
* ಬಳಿಕ ಟೊಮೆಟೊ ಬೀಟ್ರೂಟ್ ಪ್ಯೂರಿ ಸೇರಿಸಿ, 5 ನಿಮಿಷ ಬೇಯಿಸಿಕೊಳ್ಳಿ.
* ನಂತರ ಉಪ್ಪು, ಕೆಂಪು ಮೆಣಸಿನಪುಡಿ ಮತ್ತು ಒರಿಗಾನೋ, ಕೆಚಪ್ ಸೇರಿಸಿ, ಎಲ್ಲವನ್ನೂ ಮಿಶ್ರಣ ಮಾಡಿ.
* ಈಗ ಪಾಸ್ತಾವನ್ನು ಸಾಸ್‌ಗೆ ಹಾಕಿ, ಸರಿಯಾಗಿ ಮಿಶ್ರಣ ಮಾಡಿ.
* ಕೊನೆಯಲ್ಲಿ ಚೀಸ್ ಸೇರಿಸಿ, ಬಡಿಸಿ.
* ಬೀಟ್ರೂಟ್ ಪಾಸ್ತಾ ತಯಾರಾಗಿದ್ದು, ಇದನ್ನು ಸವಿಯಲು ಮಕ್ಕಳಿಗೆ ನೀಡಿ.